Knuffeldievegge verborg horloge in haar vagina (Knokke-Heist) - Het Nieuwsblad
17/01/2020 om 13:56 | Bron: BELGA - Print - Corrigeer Motorkapings is aan die toeneem – beskerm jouself só - WelstandWelstand
Tuis / Advies / Motorkapings is aan die toeneem – beskerm jouself só
Motorkapings is aan die toeneem – beskerm jouself só
Motorkapings neem regoor Suid-Afrika toe en daarmee saam kom die nare werklikheid dat ook ek en jy deel kan word van die statistiek van hierdie dikwels gewelddadige misdaad.
Tot soveel as 23 motorkapings word daagliks aangeteken
Volgens die Suid-Afrikaanse Polisiediens se nuutste statistiek word daar jaarliks 16 325 motorkapings aangemeld. Statistiek dui verder aan dat daar elke 32 minute ʼn motorkaping plaasvind. Die grootste aantal van hierdie voorvalle (23 per dag) kom in Gauteng voor.
Die voertuigveiligheidsonderneming Tracker se statistiek toon dat Johannesburg voorloop wanneer dit kom by gevaarlike motorkapings; eThekwini lê tweede met Ekurhuleni in die derde plek.
Ron Knott-Craig, uitvoerende hoof van Tracker, sê die meeste motorkapings kom op ʼn Vrydag tussen 11:00 en 13:00 voor en dan weer van 20:00 tot ongeveer 23:00.
Kapingsindikate is deesdae goed georkestreerde ondernemings wat individue in diens neem wat aangespoor word om sekere modelle motors op aanvraag te lewer. Die voertuigveiligheidsonderneming Ctrack sê die vyf mees gekaapte motors in Suid-Afrika is die VW Polo, Toyota Hilux en ander Toyota-modelle, Ford Ranger, BMW X5 en Chevrolet Spark. Data toon verder dat meer as 67% van die gekaapte voertuie minder as 10 jaar oud is. Ouer motors word wel soms gekaap vir onderdele.
Sekere soorte kapings is aan die toeneem
Volgens Tracker word daar in gemiddeld 29% van die kapings ʼn gyselaar geneem, terwyl die sogenaamde blouligrooftogte – waar misdadigers voorgee om wetstoepassers te wees ten einde kapings uit te voer – ook aan die toeneem is.
Waar en hoe slaan kapers toe?
In openbare plekke sal kapers hulle teiken op ʼn afstand volg, later nader beweeg en by ʼn verkeerslig toeslaan. Hulle gebruik dikwels die strategie waarin hulle van agter af in hul slagoffer se motor vasry en hom of haar laat dink dit was ʼn ongeluk. Wanneer die slagoffer dan uit sy motor klim, vind die kaping plaas. Opritte is nog ʼn uitstekende teiken vir kapers, waar kapers gewoonlik ʼn slagoffer inhok deur agter sy of haar motor te parkeer voordat die toegangshek heeltemal oop is.
Wat kan motoriste doen om hulself hierteen te beveilig?
Volgens Stop Misdaad SA moet jy langs die pad, by verkeersligte, of by stopstrate, versigtig wees vir motorkapers wat hulle as bedelaars, straatsmouse of strooibiljetuitdelers voordoen. Motorkapers sal enige truuk probeer om jou uit jou motor te lok. Hou jou vensters toe en jou deure gesluit. Moenie toelaat dat jy om die bos gelei word deur ʼn kastige besering of enige ander slim truuk nie.
Beplan altyd jou roete en laat iemand weet wat jou roete is en wanneer jy verwag kan word.
Kyk gereeld in die truspieëltjie om seker te maak jy word nie agtervolg nie. Indien jy dit wel vermoed, ry stadiger en kyk of die motor by jou verbykom. Sit jou flikker aan en kyk of die motor agter jou dieselde doen. Ry na die naaste polisiestasie indien dit nodig is.
Indien iemand van agter af in jou vasry en jy voel nie gemaklik met die situasie nie, moenie uitklim nie. Ry na die naaste polisiestasie.
Wees op jou hoede vir verdagte persone wat langs die pad rondstaan wanneer jy spoed verminder om by ʼn kruising te stop.
Moet onder geen omstandighede duimgooiers of vreemdelinge oplaai nie.
Wanneer jy ʼn rooi verkeerslig nader, sorg dat jy vooraf spoed verminder sodat jy die lig eers bereik wanneer dit groen word.
Los ʼn halwe voertuiglengte voor jou motor oop indien jy agter ʼn ander voertuig stilhou
sodat jy in ʼn noodgeval kan ontsnap.
Indien dit moontlik is, parkeer in ʼn sentrale, goed verligte gebied, verkieslik met sekuriteitswagte.
Verander gereeld jou roetes en die tye waarop jy ry.
Wees paraat wanneer jy jou huis nader en let op na geparkeerde motors of vreemde mense wat ronddrentel.
Sorg vir goeie verligting in jou oprit. Verwyder alle struike wat skuiling kan verskaf.
Indien jy ʼn elektriese hek het, wag in die straat totdat die hek heeltemal oop is voordat jy in jou oprit indraai.
Indien jy jou hek met die hand moet oopmaak, stop reg voor die hek. Moenie jou voertuig afskakel nie. Los die sleutel in die aansitter, klim uit en maak die motordeur agter jou toe. Maak dan die hek oop, ry in, en maak die hek onmiddellik agter jou toe.
Klein kindertjies by jou? Neem die motorsleutel as “onderhandelingsartikel” saam wanneer jy uitklim om die hek oop te maak. Die kapers wil jou motor hê, en jy wil jou kinders hê.
Laat ouer kinders saam met jou uit die voertuig klim om die hek oop te maak. Sodoende sal hulle nie in die voertuig wees indien ʼn aanval voorkom nie.
En as dit gebeur?
Volgens kenners is die eerste en goue reël om nie die motorkapers, wat heel moontlik meer senuagtig as jy is, teë te gaan nie. Dis belangrik om aan hulle te wys dat jy nie vir hulle ʼn bedreiging inhou nie. As jy gevra word om uit die motor te klim, gebruik die hand naaste aan die gordel (linkerhand) om dit los te maak. Moenie enige skielike bewegings uitvoer nie. Vermy oogkontak, voldoen aan die versoeke van die kaper en moenie ʼn held probeer wees nie ─ onthou dat jou lewe meer werd is as jou motor.